b'\n_START_ARTICLE_\nLetipea veresaun\n_START_PARAGRAPH_\nLetipea veresaun oli 8. augustil 1976 Rakvere rajoonis Letipeal toimunud konflikt seal puhkavate t\xc3\xb6\xc3\xb6liste ja t\xc3\xbclinorivate purjus NSV Liidu piirivalvurite vahel._NEWLINE_\xc3\x9cks piirivalvuritest avas automaatrelvast tule, tappes 6 vabariiklikust gaasit\xc3\xb6\xc3\xb6tajate kokkutulekust osav\xc3\xb5tnud isikut ja haavates 18. Lisaks tulistas ta rindu \xc3\xbcht teda takistama tulnud piirivalvurit, kes suri hiljem haiglas. L\xc3\xb5puks sooritas laskja enesetapu iseendale n\xc3\xa4kku tulistades. Enesetapu tegi ka vastutust kartnud piirivalvekordoni \xc3\xbclem.\n_START_SECTION_\nM\xc3\xa4lestuse j\xc3\xa4\xc3\xa4dvustamine\n_START_PARAGRAPH_\n1991. aastal p\xc3\xbcstitati veresauna ohvritele m\xc3\xa4lestuskivi, millele lisati 1996. aastal ka hukkunute nimed.'